**Plimbare prin urban - vol Rămăşiţe în culori**

*Aura Dan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plimbare prin urban

din vol Rămăşiţe în culori

Mi-am pus sufletul pe cap

Și am plecat să mă plimb

Prin orașul prăfuit.

Am văzut suflete la vedere

Și din ele țâșneau întrebări răzlețe.

Fântânile arteziene străbăteau zona cu zgomot fluierător.

Pomii veneau spre sufletul meu

Și-mi strigau numele.

Vino!

Suntem aici pentru tine

Și pentru sufletul tău.

La o fereastră, pitită de perdea,

Pisica, portocală vie,

Toarce și vede sufletul meu verde.

Praful străzii aiurite,

Face colaci zvelți și săritori,

În întâmpinarea frumosului ideal.

La plimbare în peisaj

Totul e transformat

În diversul nefiresc,

Iubesc!